Gesin gered ná boot omslaan; hartseer einde toe omstander sterf  (Foto: Verskaf/NSRI) ŉ Gesin het ongedeerd daarvan afgekom nadat hul boot in die see by Yzerfontein omgeslaan het. ŉ Omstander het egter kort ná die suksesvolle reddingspoging op die strand inmekaargesak en gesterf. Volgens Junre Marais, bevelvoerder van die Nasionale Seereddingsinstituut (NSRI) se Yzerfontein-stasie, het hulle Woensdagmiddag ŉ noodoproep van ŉ vrou ontvang dat die boot waarin sy, haar man, haar seun en haar pa was sowat 200 m van die hawe omgeslaan het en dat hulle verbete vasklou. Die man (43), sy vrou (39) en hul agtjarige seun het saam met die vrou se pa (65) het die oggend gaan hengel. By hul terugkeer van Dassen-eiland na die hawe het ŉ brander oor de boot gespoel en dit omgekeer. “Nadat hulle van die boot afgegooi is, kon hulle na die omgekeerde romp van die boot swem en daaraan vasklou, maar daar was geen teken van die agtjarige nie. Die pa en oupa het begin om hul baadjies en skoene uit te trek om met ŉ soektog te begin toe die kind op daardie oomblik onder die boot uitgekom het. “Hy was onder die boot vasgekeer en het besef dat sy reddingsbaadjie hom sou verhoed om onder die romp uit te ontsnap. Hy het sy reddingsbaadjie verwyder wat hom in staat gestel het om te duik en onder die boot uit te swem.” Die vrou het nog haar selfoon in haar baadjie se sak gehad en het die NSRI se hulp ontbied. ŉ Reddingsvaartuig het die gesinslede opgepik en na die hawe geneem waarna NSRI-bemanningslede terug die see in is om die boot te gaan haal. Lede van die gemeenskap het intussen op die toneel aangekom om van hulp te wees. “Dit was toe dat ŉ 67-jarige man van Yzerfontein inmekaargesak het.” NSRI-paramedici en ŉ omstander het met mond-tot-mond-asemhaling begin. Die provinsiale nooddienste, ŉ plaaslike dokter en die polisie was ook op die toneel. Ondanks alle pogings om die man te red, is hy op die toneel dood verklaar.” Die NSRI het sy meegevoel met die oorledene se familie betuig.